b'\n_START_ARTICLE_\nCalvin Th\xc3\xbcrkauf\n_START_SECTION_\nPelityyli\n_START_PARAGRAPH_\nTh\xc3\xbcrkaufin entisen junioriseuran, WHL-joukkue Kelowna Rocketsin valmennustiimiin kuuluneen Kris Malletten mukaan h\xc3\xa4n on ty\xc3\xb6teli\xc3\xa4s ja fyysinen pelaaja, joka tykk\xc3\xa4\xc3\xa4 taklata kovaa sek\xc3\xa4 menn\xc3\xa4 maalille ja vastustajien ihon alle. Malletten mukaan Th\xc3\xbcrkauf osaa tehd\xc3\xa4 my\xc3\xb6s kohtalaisen hyvin pisteit\xc3\xa4 ja pelata kahden ensimm\xc3\xa4isen ketjun roolissa. Mallette on verrannut h\xc3\xa4nt\xc3\xa4 pelityylilt\xc3\xa4\xc3\xa4n Brendan Gallagheriin ja Brad Marchandiin.\n_START_SECTION_\nSeuraura\n_START_PARAGRAPH_\nTh\xc3\xbcrkauf on EV Zugin kasvatti. Kaudella 2012\xe2\x80\x932013 h\xc3\xa4n oli seuran U17-junioreiden paras pistemies ja maalintekij\xc3\xa4 tehoilla 21+17=38, joilla Th\xc3\xbcrkauf sijoittui koko Elite Novizenin maalip\xc3\xb6rssiss\xc3\xa4 kolmanneksi ja jakoi pistep\xc3\xb6rssin kuudennen sijan SC Langnaun Andy Ritzin kanssa. Pudotuspeleiss\xc3\xa4 h\xc3\xa4n oli Zugin paras maalintekij\xc3\xa4 kahdeksalla osumallaan. Kaudella 2014\xe2\x80\x932015 Th\xc3\xbcrkauf debytoi miesten peleiss\xc3\xa4 pelattuaan seuran A-nuorten sis\xc3\xa4ksi yhden playoff-ottelun lainalla Sveitsin toiseksi korkeimmalla sarjatasolla National League B:n SC Langenthalissa._NEWLINE_WHL-joukkue Kelowna Rockets varasi Th\xc3\xbcrkaufin 59. pelaajana CHL:n varaustilaisuudessa 2015. H\xc3\xa4n siirtyi joukkueeseen kaudeksi 2015\xe2\x80\x932016. Th\xc3\xbcrkaufin tulokaskausi toi siell\xc3\xa4 runkosarjassa 45 tehopistett\xc3\xa4. Columbus Blue Jackets varasi h\xc3\xa4net seitsem\xc3\xa4nnell\xc3\xa4 kierroksella 185. pelaajana NHL:n varaustilaisuudessa 2016. Kaudella 2016\xe2\x80\x932017 Th\xc3\xbcrkauf oli tehoilla 33+37=70 Rocketsin paras maalintekij\xc3\xa4 ja toiseksi paras pistemies Kole Lindin j\xc3\xa4lkeen. _NEWLINE_Joulukuussa 2016 Th\xc3\xbcrkauf teki kolmivuotisen tulokassopimuksen Blue Jacketsin kanssa. Syksyn 2017 harjoitusleirin p\xc3\xa4\xc3\xa4tteeksi seura l\xc3\xa4hetetti h\xc3\xa4net AHL-joukkue Cleveland Monstersiin.\n_START_SECTION_\nMaajoukkueura\n_START_PARAGRAPH_\nTh\xc3\xbcrkauf pelasi alle 20-vuotiaiden MM-kilpailuissa vuosina 2016 ja 2017, joista j\xc3\xa4lkimm\xc3\xa4isess\xc3\xa4 turnauksessa h\xc3\xa4n toimi Sveitsin kapteenina. Alkulohkon ottelussa Ruotsia vastaan h\xc3\xa4n l\xc3\xb6i ensimm\xc3\xa4isen er\xc3\xa4n lopulla kulmav\xc3\xa4\xc3\xa4nn\xc3\xb6ss\xc3\xa4 Rasmus Dahlinia ja potkaisi h\xc3\xa4nt\xc3\xa4 heti per\xc3\xa4\xc3\xa4n. Th\xc3\xbcrkaufille ei tuomittu tilanteesta j\xc3\xa4\xc3\xa4hy\xc3\xa4 itse ottelussa ja h\xc3\xa4net valittiin ottelun p\xc3\xa4\xc3\xa4tteeksi Sveitsin ottelun parhaaksi pelaajaksi. Th\xc3\xbcrkauf tuomittiin teostaan kuitenkin yhden ottelun pelikieltoon. H\xc3\xa4n pelasi my\xc3\xb6s alle 18-vuotiaiden MM-kilpailuissa vuonna 2015, jolloin Th\xc3\xbcrkauf toimi Sveitsin varakapteenina. Valmennus valitsi h\xc3\xa4net joukkueensa turnauksen yhdeksi kolmesta parhaasta pelaajasta. _NEWLINE_Th\xc3\xbcrkauf pelasi my\xc3\xb6s alle 18-vuotiaiden Ivan Hlinkan muistoturnauksessa vuonna 2014, jolloin h\xc3\xa4n voitti koko turnauksen j\xc3\xa4\xc3\xa4hyp\xc3\xb6rssin 38 minuutillaan. Th\xc3\xbcrkauf pelasi samana vuonna my\xc3\xb6s alle 19-vuotiaiden World Junior A Challengessa, jolloin h\xc3\xa4n voitti Sveitsin sis\xc3\xa4isen sy\xc3\xb6tt\xc3\xb6p\xc3\xb6rssin ja jakoi joukkueen sis\xc3\xa4isen pistep\xc3\xb6rssin voiton Damien Riatin ja Makai Holdenerin kanssa kolmella sy\xc3\xb6tt\xc3\xb6pisteell\xc3\xa4\xc3\xa4n. Yhteens\xc3\xa4 Th\xc3\xbcrkauf on pelannut 28 nuorten ja 45 poikien maaottelua. H\xc3\xa4n on kuulunut my\xc3\xb6s Sveitsin alle 16-vuotiaiden maajoukkueen kapteenistoon.\n_START_SECTION_\nMuuta\n_START_PARAGRAPH_\nTh\xc3\xbcrkaufin is\xc3\xa4 on syntynyt Kanadan Qu\xc3\xa9becin Montr\xc3\xa9alissa.'